text: Søndag bliver lyspunkt i meget kold og blæsende weekend
  16 marts 2018 kl. 09.10
  Weekenden begynder koldt og blæsende, mens solen vil skinne smukt på en næsten forårsagtig søndag.
  
  Kulde og kraftig vind fra øst vil sende Danmark i fryseren fredag og lørdag, mens solen vil komme til at spille den altdominerende hovedrolle søndag. 
  - Weekenden bliver indledt koldt og blæsende, men vil så blive afløst af en lille smag foråret søndag, siger  Anja Bodholdt, der er vagthavende meteorolog ved Danmarks Meteorologiske Institut, DMI, til Ritzau. 
  Et vekslende skydække vil lægge sig over landet både fredag og lørdag. Det kan give enkelte snebyger - især i den sydlige del af landet. 
  Natten til lørdag vil temperaturen falde til mellem to og fem graders frost, og det vil fortsat blæse. Selv om lørdag på mange måder vil ligne fredag rent vejrmæssigt, så vil solen gradvist få mere spillerum mellem skyerne. 
  Lørdag aften vil vinden aftage fra nord, og natten til søndag vil den være let til frisk. 
  Søndag bliver flot med masser af sol og tørt vejr, og temperaturen vil stige til omkring fire grader.
  